**Obec Čachtice**

Všeobecne záväzné nariadenie

č. 5/2020

o pravidlách času predaja v obchode a času prevádzky služieb

na území Obce Čachtice

Návrh VZN bol podľa § 6 ods. 3 zákona č. 369/1990 zb. zverejnený na úradnej tabuli obce Čachtice od 30.11.2020 do 15.12.2020.

Toto všeobecne záväzné nariadenie bolo schválené Obecným zastupiteľstvom v Čachticiach dňa 15.12.2020 uznesením č. 93/2020.

Toto VZN bolo vyvesené na úradnej tabuli obce Čachtice dňa 17.12.2020 a zvesené

dňa 01.01.2021.

Účinnosť nadobudlo dňa 02.01.2021.

VZN zverejnené na web stránke obce dňa 4.1.2021.

Ing. Erika Ondrejková

starostka obce

**Všeobecne záväzné nariadenie Obce Čachtice č. 5/2020**

**o pravidlách času predaja v obchode a času prevádzky služieb**

**na území Obce Čachtice**

Obecné zastupiteľstvo v Čachticiach v zmysle § 4 ods. 3 písm. i) a § 6 ods. 1 zákona SNR č. 369/1990 Zb. o obecnom zriadení v znení neskorších predpisov

**vydáva**

toto VZN o pravidlách času predaja v obchode a času prevádzky služieb na území obce Čachtice

**Čl. I. Úvodné ustanovenie**

1/ Toto všeobecne záväzné nariadenie (ďalej len „VZN“) určuje pravidlá času predaja

v obchode a času prevádzky služieb na území obce Čachtice.

2/ Všeobecne záväzné nariadenie sa vzťahuje na právnické a fyzické osoby oprávnené

na vykonávanie podnikateľskej činnosti, ktoré prevádzkujú na území obce prevádzkarne

obchodu a služieb.

3/ Pri určovaní pravidiel času predaja v obchode a času prevádzky služieb v obci Čachtice sa

vychádza z prevádzkovej doby tak, aby boli uspokojené potreby občanov obce a

primerané požiadavky podnikateľov.

**Čl. II Základné pojmy**

1/ Prevádzkareň – priestor, v ktorom sa uskutočňuje určitá podnikateľská činnosť spočívajúca

v predaji tovaru a poskytovaní služieb a ktorý je určený pre styk so spotrebiteľmi.

2/ Prevádzkovateľ – podnikateľ poskytujúci predaj v obchode alebo prevádzkujúci službu.

3/ Podnikateľ – osoba zapísaná v obchodnom registri, osoba, ktorá podniká na základe

živnostenského oprávnenia, osoba, ktorá podniká na základe iného než živnostenského

oprávnenia podľa osobitných predpisov.

4/ Prevádzková doba – čas predaja v obchode a čas prevádzky služieb.

**Čl. III Pravidlá času predaja v obchode a času prevádzky služieb**

1/ Prevádzková doba v prevádzkach s predajom tovaru a s poskytovaním služieb sa určuje

denne od 6.00 hod. do 22.00 hod.

2/ V rámci všeobecného prevádzkového času si podnikateľ sám stanoví prevádzkový čas

pre každú prevádzkareň.

3/ Prevádzková doba v prevádzkach, ktorých predmetom činnosti je pohostinská, reštauračná

činnosť ako aj rýchle občerstvenie v spojení s predajom na priamu konzumáciu vrátane

prevádzok typu kaviareň, denný bar, nočný bar sa určuje nasledovne: pondelok – nedeľa

od 10.00 hod. do 22.00 hod.

4/ V prevádzkach, v ktorých sa koná podujatie charakteru uzavretej spoločnosti / svadobné

hostiny, životné výročia, firemné oslavy a pod./ je prevádzková doba neobmedzená.

5/ V prevádzkach organizujúcich akcie na prelome rokov /Silvester – Nový rok/ je

prevádzková doba neobmedzená.

6/ Toto všeobecne záväzné nariadenie sa nevzťahuje na určenie prevádzkovej doby

pre verejné kultúrne podujatia usporiadané právnickými alebo fyzickými osobami

v zmysle § 1 zákona 96/1991 Zb. o verejných kultúrnych podujatiach

**Čl. IV Povinnosti prevádzkovateľov pri určovaní prevádzkového času**

1/ Prevádzkovateľ je povinný určiť svoj čas predaja v obchode alebo prevádzky služieb

v súlade s ustanoveniami tohto VZN pre príslušný druh obchodu, resp. služby.

2/ Podnikateľ je povinný prevádzkareň prevádzkovať tak, aby dôsledky jej činnosti nenarúšali

verejný poriadok a nočný kľud v obci a jej okolí.

**Čl. V Kontrola a sankcie**

1/ Kontrolu nad dodržiavaním tohto všeobecne záväzného nariadenia sú oprávnení vykonávať

poverení zamestnanci obce, poslanci obecného zastupiteľstva a hlavný kontrolór obce.

2/ Za porušenie tohto všeobecne záväzného nariadenia je možné uložiť pokutu podľa § 48

zákona č. 372/1990 Zb. o priestupkoch v znení neskorších predpisov.

**Čl. VI Osobitné ustanovenia**

Fyzické osoby – podnikatelia a právnické osoby, ktoré podnikajú na území obce Čachtice sú oprávnené určiť svoj čas predaja v obchode a čas prevádzky služieb len v rámci rozmedzia určeného týmto všeobecne záväzným nariadením pre príslušný druh obchodu resp. služby .

**Čl. VII Spoločné a záverečné ustanovenia**

1/ Prevádzkovatelia obchodov a služieb sú povinní do 30 dní od nadobudnutia účinnosti tohto

VZN upraviť prevádzkový čas a vykonávať podnikateľskú činnosť na území obce v súlade

s týmto VZN.

2/ Obecné zastupiteľstvo v Čachticiach schválilo VZN č. 5/2020 o pravidlách času predaja

v obchode a času prevádzky služieb na území obce Čachtice na svojom 12. zasadnutí dňa

15.12.2020 uznesením č.5/2020 . Toto všeobecne záväzné nariadenie nadobúda účinnosť

dňa 02.01.2021.

Ing. Erika Ondrejková

starostka obce